Lisaun 3
Liafuan diʼak iha Bíblia mai husi Maromak duni ka lae?
1. Bíblia mai husi sé?
Liafuan diʼak kona-ba ema nia esperansa atu moris ba nafatin iha rai, hakerek iha Bíblia laran. (Salmo [Mazmur] 37:29) Bíblia iha livru kiʼik sira hamutuk 66. Maromak uza maizumenus ema naʼin-40 atu hakerek livru sira-neʼe. Moisés mak hakerek livru lima primeiru maizumenus tinan 3.500 liubá. Apóstolu João mak hakerek livru ikus maizumenus tinan 1.900 liubá. Ema sira neʼebé hakerek Bíblia, hakerek sé-nia hanoin? Maromak fó sai ninia hanoin ba ema sira-neʼe liuhusi ninia espíritu santu. (2 Samuel 23:2) Sira hakerek Maromak nia hanoin, laʼós sira-nian. Tan neʼe, Bíblia mai husi Maromak.
2. Oinsá mak ita bele fiar katak Bíblia mai husi Maromak?
Ita hatene katak Bíblia mai husi Maromak tanba buat hotu neʼebé Bíblia fó-hatene nanis kona-ba futuru sempre sai loos. La iha ema ida neʼebé bele halo ida-neʼe. (Josué [Yosua] 23:14) Só Maromak Forsa Boot Liu Hotu deʼit mak bele hatene kona-ba ema nia futuru.
Bíblia la hanesan duni ho livru sira seluk tanba ida-neʼe husi Maromak. Ohin loron, ema tradús ona Bíblia ba língua atus ba atus, no mós fahe ona Bíblia hamutuk 2.000.000.000 liu. Maski Bíblia tuan ona, maibé Bíblia sempre loos kuandu koʼalia kona-ba siénsia. No mós, buat neʼebé ema naʼin-40 hakerek iha Bíblia, la kontra malu. * Liután neʼe, Bíblia hatudu Maromak nia domin neʼebé boot liu, no husi tempu uluk toʼo agora, Bíblia nafatin iha kbiit atu troka ema nia moris atu sai diʼak liu. Buat sira-neʼe halo ema barak fiar duni katak Bíblia mak Maromak nia Liafuan.
3. Bíblia koʼalia kona-ba buat saida deʼit?
Bíblia koʼalia beibeik saida mak Maromak nia hakarak ba ema, no ida-neʼe mak liafuan diʼak. Bíblia esplika oinsá ema primeiru lakon sira-nia oportunidade atu moris ba nafatin iha jardín Eden, no oinsá Maromak sei hadiʼa mundu tomak sai fali hanesan jardín Eden iha futuru.
Iha Bíblia laran, ita bele hetan Maromak nia ukun-fuan, matadalan, no konsellu sira. No mós, Bíblia fó sai hahalok saida deʼit mak Maromak hatudu ba ema iha tempu uluk. Hahalok sira-neʼe hatudu Maromak hanesan saida. Entaun, Bíblia bele ajuda ita atu hatene Maromak diʼak liután, no esplika oinsá ita bele sai ninia belun.
4. Oinsá mak Ita bele komprende Bíblia?
Jesus hanorin ema hodi uza eskritura sira atu ajuda ema komprende Maromak nia Liafuan. Nuneʼe mós, livru ida-neʼe uza dalan hanesan atu ajuda Ita “hatene loloos Eskritura”.
La iha buat ida neʼebé furak liu fali liafuan diʼak husi Maromak. Maibé ema balu ladún iha interese ba ida-neʼe, no ema seluk mós la gosta duni atu rona kona-ba ida-neʼe. Maski nuneʼe, Ita lalika laran-tun tanba se Ita kontinua aprende kona-ba Maromak, Ita iha esperansa atu moris ba nafatin.
^ par. 7 Haree ezemplu iha livru Alkitab—Firman dari Allah atau dari Manusia?
est_Latn kea_Latn cat_Latn kea_Latn kmb_Latn kea_Latn kea_Latn hau_Latn kea_Latn kea_Latn kmb_Latn kea_Latn hau_Latn ind_Latn